Broj: 711-I-239-P-303-19/23-02-23

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Tatijane Vučetić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Dražena Barišića, zastupnika u Hrvatskom saboru**,na 202. sjednici, održanoj 3. veljače 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Dražena Barišića, zastupnika u Hrvatskom saboru, neće se pokrenuti jer iz načina iskazivanja podataka o vlasništvu nekretnine upisane u zk.ul.br. …….. KO Sveti Juraj u izvješću o imovinskom stanju navedenog dužnosnika od 16. svibnja 2019. ne proizlazi da je u njegovu postupanju došlo do moguće povrede odredbi ZSSI-a.**

Obrazloženje

Povjerenstvo je dana 10. listopada 2019. po službenoj dužnosti otvorilo predmet poslovnog broja P-303/19 u odnosu na dužnosnika Dražena Barišića koji je u tom razdoblju obnašao dužnost gradonačelnika Grada Velike Gorice.

Naime, izvršenim uvidom o Izvješće o imovinskom stanju dužnosnika od 16. svibnja 2019. Povjerenstvo je utvrdilo da je u okviru podataka o nekretninama dužnosnik za nekretninu upisanu u zk.ul.br. ……… KO Sveti Juraj pod oblikom vlasništva naveo da se radi o osobnom vlasništvu, dok je uvidom u zemljišne knjige Općinskog suda u Crikvenici, Zemljišnoknjižnog odjela Senj, utvrđeno da je navedena nekretnina u vlasništvu …………………., supruge dužnosnika.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu toga Zakona, a točkom 39. istoga članka propisano je da su gradonačelnici, općinski načelnici i njihovi zamjenici dužnosnici u smislu istoga Zakona.

Uvidom u Registar dužnosnika, kojeg vodi Povjerenstvo, utvrđeno je da je Dražen Barišić obnašao dužnost gradonačelnika Grada Velike Gorice u mandatu 2013.-2017. te u razdoblju od 8. lipnja 2017. do 15. prosinca 2020., a dužnost zastupnika u Hrvatskom saboru od 28. prosinca 2015. do 17. rujna 2020. te ponovno od 14. srpnja 2022. do danas. Slijedom navedenog, povodom obnašanja navedenih dužnosti Dražen Barišić bio je u obvezi postupati sukladno odredbama ZSSI-a.

U presudi Upravnog suda u Rijeci poslovni broj: UsI-1703/17-4 od 3. svibnja 2018., donesenoj u upravnom sporu tužitelja, koji je obveznik ZSSI-a, protiv Odluke Povjerenstva poslovni broj: 711-I-1930-P-210-15/17-04-11 od 25. svibnja 2017., navodi se da je tužitelj u izvješću o imovinskom stanju od 5. svibnja 2011. prijavio stan u Zagrebu te naveo da je isti vlasništvo bračnog druga. Dalje se navodi da je brak razveden 2013. te da u trenutku ispunjavanja izvješća o imovinskom stanju 17. kolovoza 2015. predmetna nekretnina nije bila u vlasništvu tužitelja već je i nadalje bila u vlasništvu bivšeg bračnog druga, odnosno ista nije predstavljala imovinu dužnosnika koju bi isti bio u obvezi prijaviti u izvješću. Sud dalje iznosi stav da u situaciji kada dužnosnik, iako nije bio u obvezi prijaviti imovinu, ipak imovinu unese u izvješće, polazeći od prirode, svrhe i cilja koji se ZSSI-em želi postići, ne čini povredu članka 8. i 9. ZSSI-a.

Presudom Visokog upravnog suda Republike Hrvatske poslovni broj: Usž-3655/18-2 od 12. veljače 2020. potvrđena je ranije citirana presuda Upravnog suda u Rijeci.

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a, slijedom čega se postupak u ovom predmetu, budući da je započet prije stupanja na snagu ZSSI/21-a, tj. prije 25. prosinca 2021., ima dovršiti prema odredbama ZSSI-a.

Člankom 8. ZSSI-a, pored ostalog, propisana je obveza dužnosnika obavještavati o imovinskom stanju putem izvješća koja se podnose Povjerenstvu pri čemu podaci o imovinskom stanju dužnosnika imaju uključivati i podatke o imovini bračnog druga.

Člankom 9. stavkom 1. ZSSI-a propisano je da u izvješće iz članka 8. toga Zakona dužnosnici obvezno unose podatke o načinu stjecanja imovine i izvorima sredstava kojima je kupljena pokretna i nepokretna imovina koju je dužnosnik dužan prijaviti prema istom Zakonu, a stavkom 2. istog članka propisano je da su nastupajući u javnosti dužnosnici dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega i osobe o čijem je imovinskom stanju obvezan izvijestiti prema tom Zakonu.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Povjerenstvo nastavno na sve utvrđeno zaključuje da se primjenom stajališta iz ranije spomenutih presuda Upravnog suda u Rijeci i Visokog upravnog suda Republike Hrvatske na utvrđeno činjenično stanje u ovom predmetu, a vezano uz način iskazivanja podataka o vlasništvu nekretnine upisane u zk.ul.br. ….. KO Sveti Juraj u izvješću o imovinskom stanju dužnosnika Dražena Barišića od 16. svibnja 2019. koja je u osobnom vlasništvu njegove supruge, ne može utvrditi da je dužnosnik povrijedio odredbe ZSSI-a kojima je uređena obveza podnošenja izvješća o imovinskom stanju.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dražen Barišić, osobnom dostavom
2. Objava na internetskoj stranici Povjerenstva
3. Pismohrana